  Майя Бывальцева Удмуртиысь ваньбур кусыпъёсъя министрез Рустэм Зайнуллинэз интыужезлэсь мозмытӥзы 16-тӥ куарусёнысен. Элькун тӧролэн Александр Соловьёвлэн со сярысь пуктэтэз шараямын улосвыл тӧрлыкъёслэн нимлыко сайтазы. Тодэ вайытом, азьвылгес со Севастопольлэн кивалтэтаз Музъем но ваньбур кусыпъёсъя департаментэн кивалтӥсе юнматэмын вал. Зайнуллин ужан интызэ воштоз шуыса ивортонъёс гудырикошконэ потӥзы ним вал. Соку со вераськонъёсты «супыльтонъёсын» нимаз. Пусъёмы, ваньбур кусыпъёсъя азьвыл министр Севастопольысь кивалтэтын Удмуртиысь потэмъёс пӧлын нырысетӥез ӧвӧл. Азьлогес губернаторлэсь ужзэ огдырлы быдэсъясе юнматэмын вал элькунысь азьвыл валтӥсь федерал инспектор Дмитрий Овсянников, Удмуртиысь инвестициосты азинтонъя агентстволэн азьвыл кивалтӥсез Илья Пономарёв Севастопольлэн губернаторезлэн воштӥсез луиз. Эшшо одӥгез улосчимы — Григорий Буйлов — улосвылысь кивалтэтын Мерлык коммуникациосъя департаментлэн кивалтӥсезлэсь ужзэ быдэсъясе юнматӥзы. ВАТСАН Зайнуллин Рустэм Шаукатович. Вордскиз Ижкарын 1976-тӥ арын 26-тӥ гудырикошконэ. 1998-тӥ арын Удмурт кун университетэз «Юриспруденция» ӧнеръя йылпумъяз.  1997-1998 аръёсы - «Росгосстрах-Удмуртия» огазеяськонын юрисконсульт.  1998 арын - «Дорожник» огазеяськонын юрисконсульт, Ижкар.  1998-1999 аръёсы – Удмурт Элькунысь Ваньбуретъя кун комитетын валтӥсь ӧнерчи.  1999-2001 аръёсы – Удмурт Элькунысь Ваньбуретъя кун комитетын юридик ёзэтлэн кивалтӥсез.  2001-2003 аръёсы – Удмурт Элькунысь Ваньбур кусыпъёсъя министерствоын юридик ёзэтлэн кивалтӥсез.  2003 арын – Удмурт Элькунысь Ваньбур кусыпъёсъя министерствоын эрикрадъя управленилэн кивалтӥсез.  2003-2009 аръёсы – Удмурт Элькунысь ваньбур кусыпъёсъя министрлэн воштӥсез.  2009-2014 аръёсы – Удмурт Элькунысь ваньбур кусыпъёсъя министр. 2014 арын – Удмурт Элькунысь ваньбур кусыпъёсъя министрлэсь ужъёссэ быдэсъясь.  2014-та дырозь - Удмурт Элькунысь ваньбур кусыпъёсъя министр. Тегъёс: Политика Ижкар Удмуртия РустэмЗайнуллин  